I 1917 sendte den amerikanske bilproducent Henry Ford et nyt firhjulet køretøj på markedet - eller måske snarere på markerne. Ford-traktoren Fordson F blev lanceret, og nordjyske traktorentusiaster markerer i weekenden 100-året for den begivenhed. Dansk Veteran Traktor Klub har arrangeret Ford-træf på Grandhøjgaard i Vognsild ved Aars, og muligheden for at se et blåt hav af forskellige Ford-traktorer lokkede lørdag masser af traktorelskere til Vesthimmerland. - Vi har været landbrugsmedhjælpere i vores unge dage, og der har vi kørt på Ford-traktorer, så det er vi lidt fascinerede af, ​Mogens Kristensen fra Sulsted. Han er til traktortræf sammen med Michael Larsen fra Tylstrup, og de nyder sammen synet af de mange Ford-traktorer, som får lov at vise deres kræfter frem. Et stort stykke jord bliver pløjet igennem, og det er en opgave, de blå vidundere - og deres førere - løser ganske godt. - De kan godt finde ud af det her. Selvom der er så mange forskellige typer, der kører i den samme fuge, så ser det rimeligt ud, vurderer Michael Larsen. Mogens og Michael ser både fortid og nutid køre rundt på fire hjul, og synet af de mange prægtige Ford-traktorer får det til at krible i fingrene på dem. - Ja, det gør det da. Hvis ikke der havde været så langt, så havde vi nok også taget Ford'erne med selv, siger Michael Larsen.

Referat:
Det er 100 år siden, at amerikaneren Henry Ford begyndte at producere Ford-traktorer. Det markerer nordjyske traktorentusiaster i denne weekend med et jubilæumstræf.